**ייפוי כוח**

הח"מ, המגבית המאוחדת לישראל בקנדה בע"מ (להלן: "**UIA**"), המכונה לעתים "הפדרציות היהודיות בקנדה – UIA", חברה המאוגדת על פי חוק התאגידים של קנדה, שמשרדה הראשי ומקום עסקיה העיקרי בכתובת:4600 Bathurst Street, #315, Toronto, Ontario , והיא מקדישה עצמה באופן בלעדי למטרות, מאמצים ופעולות לצורכי צדקה, כפי שהיא מוכרת על ידי רשות המיסוי הקנדית, ממנה בזה את אריה לוי ודויד קורי, ביחד, שניהם תושבי ישראל, או בהיעדרו של דויד קורי, את אריה לוי ואת אחד מבין יונתן שיף ורוברט עינב, ביחד, כולם תושבי ישראל, או בהיעדרם של אריה לוי ודויד קורי, את יונתן שיף ורוברט עינב, ביחד, שניהם תושבי ישראל, להיות בא כוחה החוקי של UIA (להלן: "**בא הכוח**") ולפעול בשמה של UIA ומטעמה בכל העניינים והדברים במדינת ישראל, באופן המלא וביעילות, כאילו UIA עצמה הייתה נוכחת ופועלת; הכול על פי התנאים המפורטים להלן.

מבלי לפגוע או לגרוע בכל דרך מכלליות האמור לעיל, בא הכוח, בביצוע הפעולות המתוארות לעיל, בהתאם לסמכויותיו לפעול על פי ייפוי הכוח, יהיה מוסמך לעשות את כל אחד ואחת מהפעולות והדברים ולחתום על כל המסמכים המשפטיים כאמור להלן:

1. לרכוש, למכור, להשכיר, לקחת על עצמו, להחכיר, למשכן, להעביר, להמיר, לחלק, ולהשיג או להעביר מרשותו כל נכס בישראל או כל זכות בנכס כאמור.
2. לבצע ולחתום על כל מסמכים, שטרות, חוזים, העברות, המחאות, משכנתאות, ויתורים, שחרורים, חכירות, הסכמים, מסמכים משפטיים, מפות, תכניות, בקשות לבית משפט ואחרות, פעולות או דברים אחרים הנוגעים למקרקעין או לכל נכס אחר שבהם UIA מעוניינת כיום, או שתהיה מעוניינת בעתיד בכל דרך.
3. להגיש תביעות משפטיות, לדרוש פשיטת רגל, חיסול או פירוק של כל חברה, תאגיד, שותפות, אגודה שיתופית או אישיות משפטית אחרת, ולייצג את UIA בכל הליכים נגד כל אדם או אנשים.
4. לייצג את UIA בפני בית משפט בכל ערכאה בישראל, לנקוט בהליכים משפטיים, להפנות לבוררות, להפסיק, להסדיר, להתפשר או להתגונן מפני כל תובענה, תביעה או תביעה שכנגד, או הליכים מכל סוג.
5. להשקיע כסף או כספים בשמה של UIA בכל נכס, ניידי או דלא ניידי, או במניות או בניירות ערך, או להשתמש בכסף או בכספים כאמור, כפי שבא הכוח ימצא לנכון על פי שיקול דעתו, ולשנות השקעות כאמור או למכור אותן, כפי שבא הכוח יחליט.
6. ללוות או להלוות כספים, עם או בלי בטוחה, בתנאים כפי שבא הכוח ימצא לנכון.
7. להופיע מטעם UIAובשמה, לייצג אותה בפני כל משרד לרישום מקרקעין בישראל וכל מחלקה, משרד, פקיד ציבור או רשות בישראל, בין אם ממשלתית, עירונית או אחרת, ובין אם מנהלית, שיפוטית, מעין שיפוטית או אחרת.
8. לשלם עבור ובשם UIA כל תשלומים, הוצאות, מסים, עלויות, אגרות, היטלים, חלוקות כספים וחיובים אחרים המגיעים כדין, שייגרמו בקשר עם כל או איזה מהעניינים הנכללים בייפוי כוח זה.
9. להפקיד כספים, שעשויים להגיע לידי בא הכוח עבור או בשם UIA, בבנק המסחרי או בידי הבנקאים של UIA, או למשוך כל סכום או סכומים כאמור, כפי שבא הכוח ימצא לנכון, ולנהל כל חשבון או חשבונות בשם UIA ולחתום, למשוך, לקבל, לבצע, להסב, להפחית או לסחור בשטרות חליפין או בצ'קים, שטרי חוב או מסמכים מסחריים אחרים.
10. להצביע עבור ובשם UIA באסיפות של בעלי מניות או באסיפות אחרות של כל חברה, תאגיד, אגודה שיתופית או אישיות משפטית אחרת בישראל, בנוגע להשקעות המוחזקות בהם על ידי UIA, ולפעול כמיופה כוח של UIA בנוגע לכל השקעות כאמור, ולצורך כך לחתום על ייפויי כוח או מסמכים אחרים.
11. עבור ובשם המשרד של UIA בישראל – להעסיק, לשכור שירותים ולפטר סוכנים, פקידים, נותני שירות או אנשים אחרים.
12. בנוגע לפעילות המשרד של UIA בישראל – להפעיל כל אחד ואחת מהסמכויות והתפקידים המוקנים ל- ,UIA בין אם לבדו או ביחד עם אחר או אחרים, ובין אם מתוקף תפקידה של ,UIA או כמבצע צוואה, מנהל או נאמן, ככל שניתן להאציל סמכות או תפקיד כאמור באופן חוקי.
13. לנהל, להשגיח, לפקח, לתחזק, להשכיר, להשכיר בשכירות משנה ולקחת, או להחכיר או להחכיר בחכירת משנה, כל נכס, ניידי או דלא ניידי, השייך כיום ל- UIA, או שיהיה שייך לה בעתיד, או ש-UIA זכאית כיום לחזקה בו או שתהיה זכאית לה בעתיד, או שיש ל-UIA כיום או תהיה לה בעתיד כל זכות בו.

ו- UIA מאשררת, מאשרת ומבטיחה בזה כי בכל עת תאשרר ותאשר כל דבר שבא הכוח יעשה או יגרום לעשייתו כראוי, מכוח ובמסגרת הכוונה המוצהרת בכל האמור במסמך זה. הסמכויות המוענקות על פי ייפוי כוח זה יישארו בתוקף עד שיוחלט לבטלן, דבר שייעשה בהודעה בכתב בלבד, וביטול כאמור ייכנס לתוקף מיד עם מסירת הודעה כאמור על ידי UIA למיופה הכוח. UIA מתחייבת לשחרר את בא הכוח מכל חבות בגין תובענות, תביעות משפטיות וכדומה, ככל שפעולות כאמור, שנחשבו כעילה להתדיינות משפטית, בוצעו בתחום הסמכויות שתוארו במסמך זה.

כל סמכויות קודמות של בא הכוח מבוטלות בזה. ייפוי כוח כללי זה יישאר בתוקף עד שיבוטל כאמור לעיל.

ולראיה באה UIA על החתום, באמצעות נושאת המשרה המתאימה שהוסמכה כדין בשמה, ביום 2 ביוני, 2019.

המגבית המאוחדת לישראל בקנדה, בע"מ

על ידי:\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ניקול הולנד

נשיאה ומנכ"לית